দরিয়া-ই-নূর

**দরিয়া-ই-নূর** ( ) একটি ২৬ ক্যারেট ওজনের টেবিল-কাট প্রায় স্বচ্ছ হীরা, যা বর্তমানে বাংলাদেশের রাজধানী ঢাকায় সোনালী ব্যাংকের ভল্টে সংরক্ষিত আছে বলে ধারণা করা হয়। দক্ষিণ ভারতের কোল্লুর হীরার খনি থেকে উত্তোলিত এই হীরা মূল্য ও আকৃতিতে বাংলাদেশের বৃহত্তম রত্নপাথর এবং ঢাকার নবাব পরিবারের ঐতিহ্য। ঐতিহাসিকভাবে একে অনেক সময় কোহিনূরের সহোদর বলে গণ্য করা হয়। মধ্যযুগে পারস্যের দারিয়া-এ নূরের অনুকরণে এর নামকরণ করা হয়েছিল বলে এই হীরক নিয়ে ইতিহাসে বিভ্রান্তি রয়েছে।

## ব্যুৎপত্তি ও একই নামের হীরাসমূহ
ধ্রুপদী ফার্সিতে *দরিয়া* () শব্দের অর্থ সমুদ্র বা বড় নদী এবং *নূর* () শব্দের অর্থ আলো। একত্রে *দরিয়া-ই-নূর* ()-এর আক্ষরিক অর্থ "আলোর সমুদ্র"।

ঐতিহাসিকভাবে, বিশ্বের অন্যতম বিখ্যাত ও দামী দুইটি হীরা কোহিনূর ও ইরানের দারিয়া-এ নূর। মধ্যযুগে নিজের ঐশ্বর্য ও প্রতিপত্তির প্রতীক হিসেবে শাসকরা এই দুটি নাম ব্যবহার করতেন। বিশেষত মুঘল ও তৎকালীন শাসকেরা ঐশ্বর্য ও তাদের সংগ্রহশালার মূল্য বৃদ্ধির উদ্দেশ্যে তাদের সংগ্রহে থাকা উৎকৃষ্ট হীরার নাম প্রায়শই এই দুই হীরার অনুকরণে রাখতেন। এর ফলে একই নামের একাধিক হীরার প্রচলন হয় এবং তাদের ইতিহাস নিয়েও বিভ্রান্তি সৃষ্টি হয়। মহারাজা রণজিৎ সিংয়ের সংগ্রহে কোহিনূর থাকাকালে, বিশ্বের সবচেয়ে দামি দুই হীরার মালিকানা প্রদর্শনের উদ্দেশ্যে ইরানের হীরার অনুকরণে তিনি নিজের সংগ্রহে থাকা একটি ২৬ ক্যারেট টেবিল-কাট হীরার নাম *দরিয়া-ই-নূর* রাখেন, যা বর্তমানে ঢাকায় অবস্থিত। দরিয়া-ই-নূর এর নামে মোট চারটি হীরার সন্ধান পাওয়া যায়।

### পারস্যের দরিয়া-ই-নূর

সবচেয়ে বড় ও ঐতিহাসিকভাবে বিখ্যাত হীরাটি হলো ১৮২ ক্যারেট ওজনের টেবিল-কাট গোলাপি হীরা, যা ১৭৩৯ সালে নাদের শাহ ভারতের দিল্লি লুণ্ঠনকালে মুঘলদের কাছ থেকে দখল করেন। পরবর্তীতে এটি পারস্য রাজমুকুটের অংশ হয় এবং বর্তমানে ইরানের কেন্দ্রীয় ব্যাংকে সংরক্ষিত রয়েছে।

### অন্যান্য বিতর্কিত "দরিয়া-ই-নূর"
একই নামে আরও কিছু ২টি হীরার বিক্রির চেষ্টা হয়েছে বলে ঐতিহাসিক সূত্রে উল্লেখ আছে।

* ১৯২২ খ্রিস্টাব্দের মে মাসে আফগানিস্তানের রাজকুমারী ফাতিমা নিউ ইয়র্কে *দারা-গাই-নূর* নামে একটি হীরা নিলামে তোলেন এবং সেটিকে বিশ্বের দ্বিতীয় বৃহত্তম হীরা বলে দাবি করেন।
* ১৭৬৩ খ্রিস্টাব্দে, আমস্টারডামে আরেকটি টেবিল-কাট হীরাকে *দেবিয়ারী-নূরী* বলা হয়। *দে মান্‌দেলাইক্‌সে নেদারলান্দিশে মেরকুরিউস (De Maandelykse Nederlandische Mercurius)* পত্রিকায় এর ছবি ছাপা হয়। যদিও গবেষকদের মতে এটি সম্ভবত শাহজাহান হীরা ছিল, যা ১৭৩৯ সালে নাদের শাহ দিল্লি থেকে লুণ্ঠন করেছিলেন এবং পরে ইউরোপে বিক্রির সময় *দরিয়া-নূর* নামে প্রচার করা হয়।

## বর্ণনা
বাংলাদেশে হীরাসমূহের মধ্যে দরিয়া-ই-নূর সবচেয়ে বড় আকৃতির এবং সবচেয়ে মূল্যবান। এটি একটি প্রথম শ্রেণীর অত্যন্ত বিশুদ্ধ ২৬ ক্যারেট টেবিল-কাট  প্রায় স্বচ্ছ হীরা, যার বহিরঙ্গ সমতল টেবিল আকৃতির কার্নিসযুক্ত আয়তাকারে কাটা। হীরাটি স্বর্ণের বাজুবন্দে বসানো ছিল, যার চারপাশে প্রতিটি প্রায় ৫ ক্যারেট ওজনের দশটি ডিম্বাকৃতির হীরা সংযুক্ত। ফলে সর্বমোট ওজন দাঁড়ায় প্রায় ৭৬ ক্যারেট।

দরিয়া-ই-নূরকে মিনা করা সোনার তাগায় বসানো হয়েছিল এবং তাতে ১০টি (জন লগিনের মতে ১১টি) মুক্তা সংযুক্ত ছিল। হীরাটির কাটিং তুলনামূলকভাবে ভালো নয় এবং এর বসানোর উপায়ও সামালোচকদের মানসম্মতার মানদণ্ড পূরণ করে না। কিন্তু তা সত্ত্বেও আকার ও বিশুদ্ধতার কারণে হীরাটিকে উচ্চমূল্যে মূল্যায়িত করা হয়। এর চিত্র আহসান মঞ্জিলে সংরক্ষিত হাতে আঁকা প্রতিকৃতিতে দেখা যায়; এছাড়া জেমিওলজিস্ট জন সিনকেনকাসের সংকলনেও এর ছবি অন্তর্ভুক্ত আছে।

### বাজুবন্ধ
দরিয়া-ই-নূরকে এর মূল বাজুবন্ধ হতে আলাদা করার কোনো তথ্য উদঘাটিত হয়নি এখনও। তবে হীরাটির হুবহু অনুরূপ একটি বাজুবন্ধ বর্তমানে স্কটল্যান্ডের ন্যাশনাল মিউজিয়ামে সংরক্ষিত আছে (চিত্র)। এতে হীরার স্থানে হীরাটির একই আকারের ক্রিস্টাল কোয়ার্টজ বসানো, এর বেজটি খাঁটি রুপার এবং পেছনে সোনার ওপর লাল, সবুজ ও নীল রঙের জয়পুরী মিনা খোদাই রয়েছে। কোহিনূরের বাজুবন্ধের মতো এর তাগা মেরুন রঙের সিল্ক বা রেশমের সুতা দিয়ে তৈরি। স্কটল্যান্ডের ন্যাশনাল মিউজিয়ামে ২০১৪ সালে রাজা দিলীপ সিংয়ের গয়নার প্রদর্শনীতে এটি উপস্থাপিত হয়।

জাদুঘরের তথ্যমতে, বাজুবন্ধটি ৭ম বেঙ্গল ক্যাভালরির স্কোয়াড্রন কমান্ডার মেজর জেনারেল লিন্ডসে কার্নেগির ব্যক্তিগত সংগ্রহশালা থেকে এসেছে, যা তিনি ১৮৯৮ খ্রিস্টাব্দে দিলীপ সিংয়ের ছেলে প্রিন্স ভিক্টর সিংয়ের কাছ থেকে ক্রয় করেন। ১৯১১ সালে কার্নেগির মৃত্যুর পর তার সংগ্রহশালার অন্যান্য রত্নসহ বাজুবন্ধটি জাদুঘরে দান করা হয়।

## ইতিহাস

### উৎপত্তি ও ব্রিটিশ মালিকানার পূর্বে
[থাম্ব|225x225পিক্সেল|১৮৪১ সালে [আগস্ট শেফট|আগস্ট শেফটের আঁকা শের সিংয়ের ছবি। তার ডান বাহুতে রয়েছে দরিয়া-ই-নূর]]
[বাম|থাম্ব|188x188পিক্সেল|১৮৪১ সালে [আগস্ট শেফট|আগস্ট শেফটের আঁকা শের সিংয়ের ছবির ডান বাহুর দরিয়া-ই-নূর]]
দরিয়া-ই-নূর কোহিনূরের মতো দক্ষিণ ভারতের গোলকোন্ডা অঞ্চলের কাকতীয় রাজবংশের কোল্লুর হীরার খনি থেকে ১২শ থেকে ১৪শ শতাব্দীর মাঝে উত্তোলিত হয়েছিল। ধারণানুযায়ী এটি দীর্ঘ সময় মারাঠা শাসকদের মালিকানায় ছিল। পরবর্তীতে হায়দ্রাবাদ রাজ্যের প্রধানমন্ত্রী নবাব সিরাজ-উল-মুলকের পরিবার প্রায় ₹১,৩০,০০০ রুপিতে হীরাটি ক্রয় করে। 

হীরাটি পরবর্তীতে  সালে পাঞ্জাবের শিখ সাম্রাজ্যের প্রথম মহারাজা রণজিৎ সিংয়ের মালিকানায় আসে। তিনি কোহিনূর ও দরিয়া-ই-নূর উভয়কেই বাজুবন্দ হিসেবে ব্যবহার করতেন। এই দুইটি হীরা মিনা করা সোনার বেজের ওপর বসানো ছিল। তিনিই পারস্যের হীরা দারিয়া-এ নূরের অনুকরণে এই হীরার নাম দেন দরিয়া-ই-নূর।

১৮৪১ সালে দরিয়া-ই-নূরের প্রাচীনতম চিত্র আঁকেন হাঙ্গেরীয় শিল্পী আগস্ট শেফট। ১৮৪১ সালে থেকে ১৮৪৩ সালে সংক্ষিপ্ত সময়ের জন্য সিংহাসনে বসেন রণজিৎ সিংয়ের ছেলে শের সিং। সেসময় শিল্পী আগস্ট শেফট এক বছর লাহোরে অবস্থান করে লাহোর ও শিখ সাম্রাজ্যের বেশকিছু ছবি আঁকেন। তার আঁকা শের সিংয়ের প্রতিকৃতিতে সিংয়ের ডান হাতের বাজুবন্ধে কোহিনূর হীরা ও বাম হাতের বাজুবন্ধে দরিয়া-ই-নূর হীরা অঙ্কিত রয়েছে। একই ছবিতে তৈমুরের রুবি-খচিত ‘তৈমুর রুবি নেকলেস’ দেখা যায়।

পারস্যের দারিয়া-এ নূরের সাথে বিভ্রান্তের ফলে এই হীরা অনেক সময় পারস্যে নাদের শাহের নিকট থাকার কথা উল্লেখ্য থাকলেও এই দাবির পক্ষে উল্লেখ্যযোগ্য প্রমাণ নেই।

### ব্রিটিশ মালিকানায়
থাম্ব|দ্য ক্রিস্টাল প্যালেস অ্যান্ড ইটস কনটেন্ট (১৮৫১) গ্রন্থের ৬৮নং পাতায় দ্য লন্ডন গ্রেট এক্সিবিশনে প্রদর্শিত দরিয়া-ই-নূর এবং এর প্রদর্শন
১৮৪৯ সালে ইস্ট ইন্ডিয়া কোম্পানি পাঞ্জাবের ওপর আধিপত্য স্থাপন করে এবং কোহিনূর ও দরিয়া-ই-নূরসহ রণজিৎ সিংয়ের কনিষ্ঠ পুত্র ও পাঞ্জাবের সর্বশেষ নাবালক রাজা দিলীপ সিংয়ের কাছ থেকে লাহোরের খাজাঞ্চিখানার মূল্যবান দ্রব্য-সামগ্রী কোম্পানির অধিকারে নেয়। এর পর তিন মাস যাবত ব্রিটিশ সেনাবাহিনীতে কর্মরত স্কটিশ সার্জন ড. জন স্পেন্সার লগিন এই লাহোর দরবারের তোষাখানার প্রতিটি সামগ্রীর তালিকা এবং এদের সম্ভাব্য মূল্য নির্ধারণ করেন। লগিন পরবর্তীকালে দিলীপ সিংয়ের অভিভাবক হিসেবে নিযুক্ত হন। তৎকালীন হিসেব অনুযায়ী, জন লগিন দরিয়া-ই-নূরের ওজন পরিমাপ করেন ১০.৮ তোলা বা ২৬ ক্যারেট এবং এর মূল্য নির্ধারিত হয় ₹৬৩,০০০ রুপি বা £৬,০০০ পাউন্ড। বর্তমানে যা প্রায় ১ কোটি ব্রিটিশ পাউন্ড বা সাড়ে ১৬৩ কোটি বাংলাদেশি টাকা। লগিন কোহিনূর ও দরিয়া-ই-নূর দুটো বাজুবন্ধের তাগার দুই প্রান্তে অতিরিক্ত ১১টি মুক্তা পাথর, ১১টি চুনি আছে বলে উল্লেখ করেন। তিনি তিন মাস পর তালিকাসহ তোশাখানার সামগ্রী ব্রিটিশ ভারতের তৎকালীন গভর্নর-জেনারেল লর্ড ডালহৌসির কাছে হস্তান্তর করেন। এর ফলে লাহোর দরবারের রত্নসামগ্রী ডালহৌসি কালেকশন নামেও পরিচিতি।

অপ্রাপ্তবয়স্ক দিলীপ সিংয়ের পক্ষ থেকে একরকম প্রতারণা করেই ডালহৌসি ভেটস্বরূপ কোহিনূর ও দরিয়া-ই-নূর রাণী ভিক্টোরিয়াকে উপহার দেন। রাজা পঞ্চম জর্জের মতে কোহিনূর রাণী রেখে দিলেও তার কাছে দরিয়া পছন্দ না হওয়ায় তা কোম্পানির কাছে ফিরিয়ে দেন।  

#### গ্রেট এক্সিবিশন
১৮৫১ সালের লন্ডনের হাইড পার্কে দ্য ক্রিস্টাল প্যালেসে দ্য গ্রেট এক্সিবিশন অনুষ্ঠিত হয়। এতে রাণী ভিক্টোরিয়ার পক্ষে থেকে কোহিনূর এবং ইস্ট ইন্ডিয়া কোম্পানির পক্ষ থেকে দরিয়া-ই-নূর প্রদর্শিত হয়েছিল। এই প্রদর্শনীতে ব্রিটিশ উপনিবেশ ছাড়াও বিশ্বের নানান প্রান্তের বিভিন্ন দেশের নতুন প্রযুক্তি এবং উল্লেখযোগ্য সাংস্কৃতিক ও ঐতিহাসিক ঐতিহ্যবহনকারী সামগ্রী উপস্থাপন করা হয়। ভারতের বিভিন্ন রত্নসামগ্রীর এই প্রদর্শনীতে ছিল। *[[দ্য ইলাস্ট্রেটেড লন্ডন নিউজ|দ্য ইলাস্ট্রেট্রেড লন্ডন নিউজ]]* পত্রিকায় ১৮৫১ সালের ৩১ মে-তে প্রকাশিত বিশেষ নিবন্ধে এসব রত্নের বিস্তারিত বিবরণ উল্লেখ করা হয়। পারস্যের আসল দারিয়া-এ নূরের অস্তিত্বের জন্যে সমসাময়িক সংবাদপত্রে দরিয়া-ই-নূরকে *সো কল্ড* বা *তথাকথিত* বলে উল্লেখ করা হয় এবং এর কাটিং নিয়ে সমালোচনা প্রকাশিত হয়। *[[দ্য ক্রিস্টাল প্যালেস অ্যান্ড ইটস কনটেন্ট]]* (১৮৫১) গ্রন্থে এর একটি ছবি অন্তর্ভুক্ত ছিল, যেখানে একে বিখ্যাত "লাহোর ডায়মন্ড" নামে উল্লেখ করা হয়।

প্রদর্শনীর পর কোহিনূর ব্রিটিশ রাজপরিবারে থেকে যায়, তবে প্রদর্শনীতে দরিয়া-ই-নূরের আশানুরূপ দাম না ওঠায় ভারতে নিলামের উদ্দেশ্যে এই হীরা ফেরত পাঠানো হয়। ব্রিটিশ সরকারের অনুমোদনক্রমে হ্যামিল্টন অ্যান্ড কোম্পানি ১৮৫২ সালের নভেম্বরে কলকাতায় দরিয়া-ই-নূরের নিলাম আয়োজন করে।

### নবাবি মালিকানায়
[থাম্ব|[জন সিনকাঙ্কাসের সংগ্রহের হ্যামিল্টন অ্যান্ড কোম্পানির "ঢাকা কালেকশন" অ্যালবামে দরিয়া-ই-নূর]]
১৮৫২ সালের নভেম্বরে কলকাতায় হ্যামিল্টন অ্যান্ড কোম্পানির আয়োজিত নিলামে ঢাকার নবাব পরিবারের প্রতিষ্ঠাতা খাজা আলীমুল্লাহ তৎকালীন প্রায় ₹৭৫,০০০ রুপিতে দরিয়া-ই-নূর ক্রয় করেন। পরবর্তীতে ঢাকার নবাব পরিবার কর্তৃক হীরাটিকে বাজুবন্দ এবং কখনো পাগড়ির অলংকার হিসেবে ব্যবহিত হয়েছে। একটি পারিবারিক রেকর্ডে হীরাটিকে নবাব পরিবারের প্রতীকস্বরূপ বংশানুক্রমিক বাহুবন্ধনে বসানো কেন্দ্রীয় হীরারূপে বর্ণিত হয়েছে।

১৮৮৭ সালে ভাইসরয় লর্ড ডাফরিন এবং লেডি ডাফরিন কলকাতার বালিগঞ্জে নবাব ভবনে হীরাটি প্রত্যক্ষ করেন। লেডি ডাফরিন তার "*Our Viceregal Life in India" (*) গ্রন্থে উল্লেখ করেন, চ্যাপ্টা আকারের কারণে হীরাটি তাদের কাছে খুব আকর্ষণীয় মনে হয়নি।

হ্যামিল্টন অ্যান্ড কোম্পানির সহযোগিতায় ১৮৪১ থেকে ১৯০১ সালে নবাব পরিবারের সংগৃহীত রত্নসম্ভারের "ঢাকা কালেকশন" নামের একটি অ্যালবাম প্রকাশিত হয়, যেখানে দরিয়া-ই-নূর বিশেষভাবে স্থান পায়।

১৯০৮ সালে নবাব খাজা সলিমুল্লাহ দরিয়া-ই-নূর হীরাটি সরকারের নিকট বন্ধক রেখে ঋণ গ্রহণ করেন।

### বন্ধক
১৯০৭ সালের দিকে জনসেবা ও রাজনৈতিক কর্মকাণ্ডে প্রায় ₹৩৭ লাখ রুপি ব্যয়ের কারণে নবাব সলিমুল্লাহ গভীর আর্থিক সংকটে পড়েন। নওয়াব এস্টেটের সকল জমি ও সম্পত্তি বন্ধক রেখে নবাব সলিমুল্লাহ একজন মারোয়াড়ি ও একজন হিন্দু মহাজনের নিকট ₹১৪ লক্ষ রুপি ঋণ নেন। ১৯০৭ সালের ৫ সেপ্টেম্বর নবাব সলিমুল্লাহর আবেদনের প্রেক্ষিতে কোর্ট অব ওয়ার্ডসের সিদ্ধান্তে পূর্ববঙ্গ ও আসাম সরকার নবাব সলিমুল্লাহকে আনুষ্ঠানিকভাবে জমিদারি পরিচালনার জন্য অযোগ্য ঘোষণা করে এবং একই সাথে নওয়াব এস্টেটের সকল সম্পত্তি কোর্ট অব ওয়ার্ডসের তত্ত্বাবধানে নেওয়ার সিদ্ধান্ত দেয়।

বিভিন্ন ঋণ পরিশোধের উদ্দেশ্যে নবাব সলিমুল্লাহ ১৯০৮ সালের ৬ আগস্ট বোর্ড অব রেভিনিউয়ের নিয়ন্ত্রণাধীন কোর্ট অব ওয়ার্ডসের কাছ থেকে তৎকালীন মোট ₹১৪ লাখ রুপি ঋণ নেন। শতকরা ৩ রুপি সুদে ৩০ বছরে ঋণ পরিশোধের শর্তে দরিয়া-ই-নূরসহ তিনি তার সকল স্থাবর ও অস্থাবর সম্পত্তি নয়টি শর্তে কোর্ট অব ওয়ার্ডসের অনুকূলে বন্ধক রাখেন। সে সময় এই হীরার মূল্য নির্ধারণ হয় ₹৫ লক্ষ রুপি। ঋণ পরিশোধের জন্য তিনি ১৯১১ সালে হীরাটি নিলামের ইংল্যান্ডে পাঠান। সেখানে সর্বোচ্চ £১৫০০ পাউন্ড দাম উঠায় তা বিক্রি হয়নি। 

১৯১২ সালের জানুয়ারিতে রাজা পঞ্চম জর্জ ও রাণী মেরি অফ টেকের ভারত সফরে কলকাতায় হীরাটি উপস্থাপিত হয়। রাজা জর্জ এই হীরা সম্পর্কে পূর্ব অবগত ছিলেন। পরবর্তীতে এটি কলকাতায় ব্রিটিশ রাজপরিবারের বিশ্বস্ত স্বর্ণকার ও জহুরী হ্যামিল্টন অ্যান্ড কোম্পানির তত্ত্বাবধানে ১৯৪৮ সাল পর্যন্ত সংরক্ষিত থাকে।

১৯৪৭ এ পাকিস্তান সৃষ্টির পর কলকাতা থেকে এনে ভারতীয় ইম্পেরিয়াল ব্যাংকের ঢাকা শাখায় জমা রাখা হয় এই হীরা। পরবর্তীতে পাকিস্তানের কেন্দ্রীয় ব্যাংক স্টেট ব্যাংক অব পাকিস্তান ঘুরে এটি সোনালী ব্যাংকের ভল্টে আসে। স্বাধীনতা পরবর্তী সময়ে বোর্ড অব রেভিনিউ বিলুপ্ত হয়। পরে ১৯৮৯ সালে রাষ্ট্রপতি হুসেইন মুহাম্মদ এরশাদের এক অধ্যাদেশের মাধ্যমে ভূমি সংস্কার বোর্ড গঠন করা হয়। এর পর থেকে ঢাকা নবাব এস্টেটের রক্ষণাবেক্ষণের দায়িত্ব ভূমি সংস্কার বোর্ডের নিকট অর্পিত হয়।

১৯৩৭ সালে নবাবের অধিকাংশ ঋণ পরিশোধিত হলেও তার নেওয়া সম্পূর্ণ ঋণ ও সুদ আজও পরিশোধ করা হয়নি।

## সাম্প্রতিক ইতিহাস ও অবস্থান
বর্তমানে হীরাটি বাংলাদেশ সরকারের ভূমি মন্ত্রণালয়ের অধীনস্থ ভূমি সংস্কার বোর্ডের কোর্ট অব ওয়ার্ডসের তত্ত্বাবধানে ঢাকা নবাব পরিবারের জামানত হিসেবে ঢাকা নবাব এস্টেটের হেফাজতে সোনালী ব্যাংকের মতিঝিল শাখায় সংরক্ষিত রয়েছে।

১৯০৮ সালে ভল্টে রাখার পরে দেশভাগ (১৯৪৭) ও মুক্তিযুদ্ধের (১৯৭১) পর রত্নটি হারিয়ে গেছে কি না, নাকি ভল্টে অক্ষত রয়েছে তা নিয়ে দীর্ঘদিন যাবত আলোচনা চলছে। ১৯৫৪, ১৯৫৬, ১৯৭০, ১৯৭৪, ১৯৭৫, ১৯৮৩ এবং ১৯৮৫ সালে সর্বমোট আটবার দরিয়া-ই-নূর পরিদর্শন করা হলেও পরিদর্শন সম্পর্কিত কোনো প্রতিবেদন সংরক্ষণ করা হয়নি। ১৯৮৫ সালে বিশেষজ্ঞদের পরীক্ষায় দরিয়া-ই-নূরকে অকৃত্রিম বলে নিশ্চিত করা হয়। মতান্তরে ১৯৮৫ সালে শুধুমাত্র বাক্সটি নিশ্চিত করা হয়।

২০০৩ সালের ৩ মে ভূমি মন্ত্রণালয় নওয়াব স্টেটের বন্ধকি সম্পত্তি পরিদর্শনের উদ্দেশ্যে একটি কমিটি গঠন করা হয়েছিল। এই কমিটির কার্যক্রম বিষয়ে কোনো তথ্য সংরক্ষিত নেই।

পরবর্তীতে ভূমি সংস্কার বোর্ডের নথিপত্র অনুসারে ২০১১ সালের ২১ জুন সোনালি ব্যাংকের ব্যবস্থাপনা পরিচালকের কক্ষে ভূমিমন্ত্রী রেজাউল করিম হীরাসহ কমিটির সদস্যদের সামনে কাপড়ে মোড়ানো সিলগালা অবস্থায় একটি লোহার বাক্স পরিদর্শন করা হয়। কিন্তু এই সিলগালা খুলে দরিয়া-ই-নুর এবং অন্যান্য মূল্যবান সম্পদ দেখা হয়নি। ২০১৬ সালের ২৩ মার্চ ভূমি মন্ত্রণালয়-সংক্রান্ত সংসদীয় কমিটির বৈঠকে এ নিয়ে উষ্মা প্রকাশ করে ভূমিমন্ত্রী শামসুর রহমান শরীফের নেতৃত্বে পরিদর্শনের সিদ্ধান্ত হয়। কিন্তু এ সুপারিশ বাস্তবায়িত হয়নি।

২০১৭ সালে হীরাটি হারিয়ে গেছে বলে গুঞ্জন উঠে।

ভূমি সংস্কার বোর্ডের নথিপত্র অনুযায়ী, ঢাকা নওয়াব এস্টেটের নামে একটি সেফ ডিপোজিট ছিল সোনালী ব্যাংকের সদরঘাট শাখায়। যেখানে "দরিয়া-ই-নূর" লেখা একটি সিলগালা করা প্যাকেট ছিল। নিরাপত্তাশঙ্কায় ২০১১ সালের জুলাই মাসে সেফ ডিপোজিট হতে সেই প্যাকেটটি মতিঝিলে অবস্থিত সোনালী ব্যাংকের স্থানীয় কার্যালয়ে সরিয়ে নেওয়া হয়। বর্তমানে এটি সোনালী ব্যাংকের ভল্টে সংরক্ষিত আছে বলে ধরা হয়। ব্যাংক কর্তৃপক্ষের মতে ভল্টটি সিলগালা অবস্থায় রয়েছে এবং এখনো আনুষ্ঠানিকভাবে খোলা হয়নি।

বাংলাদেশ জাতীয় জাদুঘরের সাবেক মহাপরিচালক ফয়জুল লতিফ চৌধুরীর মতে, বিভিন্ন সময় ব্যাংক স্থানান্তরের সময় কোনো অনিয়ম না হয়ে থাকলে হীরাটি এখনও ভল্টে নিরাপদেই আছে। তবে রত্নভান্ডারের সামগ্রিক নিরাপত্তা এবং হারিয়ে গেলে তার দায়বদ্ধতা এড়াতে ভূমি মন্ত্রণালয়ের আশঙ্কার কারণে প্রদর্শনীর জন্য এটি জাদুঘরে আনা সম্ভব হয়নি।

সেপ্টেম্বর ২০২৫ এ বাংলাদেশের অন্তর্বর্তীকালীন সরকার এই হীরাসহ নবাব পরিবারের মোট ১০৯ প্রকার রত্নালংকারের প্যাকেট আনুষ্ঠানিকভাবে খোলার সিদ্ধান্ত নেয়। ভূমি মন্ত্রণালয়ের উদ্যোগে ২৬ মে ২০২৫-এ ১১ সদস্যের একটি কমিটি গঠন করা হয়। ১১ অক্টোবর দরিয়া-ই-নূর উন্মুক্ত করার সিধান্ত নেওয়া হয় এবং এই উদ্দেশ্যে ৫ অক্টোবর ছয় সদস্যের উপকমিটি সোনালী ব্যাংকে ভল্ট খোলার মহড়া চালায়। স্বচ্ছতার জন্য সম্পূর্ণ প্রক্রিয়াটি বিটিভিতে সরাসরি সম্প্রচার করার কথা ছিল। তবে কারণ উল্লেখ না করেই ৯ অক্টোবর এই কার্যক্রম অনির্দিষ্টকালের জন্য স্থগিত ঘোষণা করে ভূমি সংস্কার বোর্ড। হীরা যাচাই কমিটির সভাপতি ও তৎকালীন মন্ত্রিপরিষদ সচিব শেখ আব্দুর রশীদের মতে কয়েকজন সদস্য ঢাকার বাইরে থাকায় বৈঠক স্থগিত করা হয়েছে। বাংলাদেশের অন্তর্বর্তীকালীন সরকারের মেয়াদ শেষ হয়ে যাওয়ায় হীরাটি উন্মুক্ত করার প্রক্রিয়া স্থগিত হয়ে যায়। 

মার্চ ২০২৬ পর্যন্ত হীরাটি উন্মুক্ত করার নতুন কোনো উদ্যোগ গ্রহণ করা হয়নি।

## মূল্য ও মূল্যনির্ধারণ
ভূমি সংস্কার বোর্ডের নথি অনুযায়ী, ১৯০৮ সালে এই ১০৯টি রত্নালংকারের মূল্য নির্ধারণ করা হয়েছিল ₹১০,০৯,৮৩৫ রুপি, যার মধ্যে দরিয়া-ই-নূরের মূল্য ছিল ₹৫ লক্ষ রুপি। মূল আদালতের নথিতে হীরাটির মূল্য ১৯০৮-এর হিসেবে ₹৫,০০,০০০ রুপি হিসেবে উল্লেখ আছে; বার্তা সংস্থা এএফপি-র মতে যার বর্তমান বাজার মূল্য হতে পারে প্রায় $১ কোটি ৩০ লক্ষ মার্কিন ডলার বা তারও বেশি। বাংলাদেশি মুদ্রায় যা প্রায় ৳১৬০ কোটি টাকার বেশি।
[কেন্দ্র|থাম্ব|500x500পিক্সেল|[টমাস হলবেইন হেন্ডলি|টমাস হলবেইন হেন্ডলির ভারতীয় অলঙ্কার গ্রন্থে নবাবের অলংকার সংগ্রহশালার একাংশ]]
তালিকায় উল্লেখযোগ্য আরও কিছু অলংকার হলো ৯৬টি মুক্তা সংবলিত ফ্রান্সের সর্বশেষ সম্রাজ্ঞী ইউজেনি ডি মন্টিজোর পূর্ব মালিকানাধীন একটি হীরার তারা (মূল্য ₹৯৬ হাজার রুপি), পান্না খোদাই করা হীরার বাজুবন্ধ (₹৫০ হাজার রুপি), রুবি ও হীরার নারীদের মাথার অলংকার ‘রোজ অফ করসিকা’ (₹৪৮ হাজার রুপি), ঝুলন্ত মুক্তা ও হীরার ফেজ টুপি (₹৩৪ হাজার রুপি), পান্না ও হীরাযুক্ত সোনার কোমরবন্দ (₹২৮ হাজার রুপি) এবং হীরা-পান্নার পাগড়ির অলংকার (₹২৫ হাজার রুপি)। প্যাকেটে আরও থাকার কথা আংটি, হার, হাতবন্ধনী, হীরাখচিত তরবারি, মূল্যবান রত্ন ও বাদ্যযন্ত্রের ক্ষুদ্র সংস্করণ ম্যান্ডোলিন, যার মূল্য মাত্র ₹৫ রুপি। নথি অনুসারে অধিকাংশ অলংকার হীরা বা পান্না দিয়ে নির্মিত।

## মালিকানা
১৯০৭ সালে ঢাকা নওয়াব এস্টেট পরিচালনার দায়িত্ব আনুষ্ঠানিকভাবে ‘কোর্ট অব ওয়ার্ডস’-এর তত্ত্বাবধানে ন্যস্ত করা হয়। পরবর্তীতে ১৯৫০ সালের পূর্ববঙ্গীয় রাষ্ট্রীয় অধিগ্রহণ ও প্রজাস্বত্ব আইনের (জমিদারি প্রথা উচ্ছেদের আইন) মাধ্যমে এই এস্টেট প্রথা বিলুপ্ত করা হয়। এরপর ১৯৮৯ সালে বাংলাদেশের রাষ্ট্রপতির এক অধ্যাদেশ মূলে ‘ভূমি সংস্কার বোর্ড’ গঠিত হলে, কোর্ট অব ওয়ার্ডসকে এই বোর্ডের আওতাভুক্ত করে ভূমি মন্ত্রণালয়ের প্রশাসনিক কাঠামোর অধীনে আনা হয়। তবে আহসান মঞ্জিল ও কিছু সম্পত্তি অধিগ্রহণের বাইরে থেকে যায় এবং পারিবারিক দাবিদাওয়া নিষ্পত্তি না হওয়ায় কিছু সম্পত্তি ভূমি সংস্কার বোর্ডের তত্ত্বাবধানে আজও রয়েছে। নবাব সলিমুল্লাহর ঋণ সংক্রান্ত জটিলতার কারণে এসব সম্পত্তির মালিকানা নিয়ে বিরোধ অব্যাহত আছে। নবাব পরিবারের উত্তরসূরিরা দরিয়া-ই-নূরসহ রত্নগুলোর মালিকানা দাবি করলেও সরকার ও কোর্ট অব ওয়ার্ডস মনে করে ঋণ পরিশোধের প্রমাণ না থাকায় এসব সম্পত্তি সরকারের মালিকানাধীন। ফলে হীরাটির প্রকৃত মালিকানা নিয়ে অনিশ্চয়তা এখনও বিদ্যমান।

## ঐতিহাসিকতা ও কিংবদন্তি
দরিয়া-ই-নূর নিয়ে খুবই স্বল্প গবেষণা হয়েছে। একারণে হীরার ইতিহাস নিয়ে স্বচ্ছতা নেই।

অনেকে এই হীরাকে কোহিনূরের মতোই “অভিশপ্ত রত্ন” বলে মনে করেন। ধারণা করা হয়, পাঞ্জাবের শিখ সাম্রাজ্যের মহারাজা রণজিৎ সিংয়ের পতন এবং পরে ঢাকার নবাব পরিবারের আর্থিক দুরবস্থার পেছনে এই হীরকের অভিশাপ কাজ করেছে। শিখ সাম্রাজ্যের বিলুপ্তি ও নবাবি এস্টেটের দেউলিয়াত্বের সঙ্গে দরিয়া-ই-নূরের সম্পর্ক টেনে লোকমুখে প্রচলিত হয়েছে যে রত্নটি মালিকের জন্য অমঙ্গল বয়ে আনে। যদিও এসব মতামত ঐতিহাসিক প্রমাণের ভিত্তিতে নয়, বরং লোককথা ও কুসংস্কারের অংশ হিসেবেই বিবেচিত হয়।

## আরও দেখুন

* রত্নপাথর
* হীরক
* কোহিনূর হীরা
* দারিয়া-এ নূর

## তথ্যসূত্র

## বহিঃসংযোগ

* দ্য বিজনেস স্ট্যান্ডার্ড এর রিপোর্ট
* ভূমি সংস্কার বোর্ডের ওয়েবসাইট
* 
* দ্য ক্রিস্টাল প্যালেস এ্যন্ড ইটজ কন্টেন্ট

বিষয়শ্রেণী:গোলকোন্ডা হীরা
বিষয়শ্রেণী:ঢাকার নবাব পরিবার
বিষয়শ্রেণী:স্বতন্ত্র হীরা